Nolikums konkursam uz
Rīgas valstspilsētas pašvaldības iestādes “Orķestris „Rīga””
vakanto mūziķa vietu trešo klarnešu grupā

1. Organizatori
Rīgas valstspilsētas pašvaldības iestādes “Orķestris „Rīga”” izsludina konkursu uz vakanto mūziķa vietu trešo klarnešu grupā.

Rīgas valstspilsētas pašvaldības iestādes “Orķestris “Rīga”” (turpmāk – Orķestris “Rīga”) darbības sfēra ir Rīgas pilsētas prezentācijas pasākumi un koncertdarbība Rīgā,  Latvijā un ārpus tās robežām.

2. Termiņi un dokumentu iesniegšanas kārtība
Konkurss notiek Rīgā, Kronvalda bulvārī 8, Orķestra “Rīga” mēģinājumu telpās 2026. gada 28. septembrī plkst. 10.00.
Lai piedalītos konkursā, pretendentiem pieteikumi ir jāiesniedz parakstīti ar drošu elektronisko parakstu, atsūtot uz e-pastu: orkestris@riga.lv vai personīgi Orķestra “Rīga” birojā, Rīgā, Kronvalda bulvārī 8, LV-1010, vai nosūtot pa pastu uz adresi: Kronvalda bulvāris 8, Rīga, LV-1010 līdz 2026. gada 21. septembrim (pasta zīmogs).

3. Darba pienākumi
Trešo klarnešu grupas mūziķa pienākumi:

-	sagatavot un izpildīt klarnešu partijas orķestra mēģinājumos, koncertos un skaņu ierakstos;
-	koncertdarbībā, ierakstos un mēģinājumos nodrošināt profesionālu, mākslinieciski augstvērtīgu muzikālo sniegumu;  
-	uzturēt un pilnveidot individuālo meistarību visā līguma darbības laikā;
-	atbildēt par saņemtajām materiālajām vērtībām: instrumentiem, kostīmiem, notīm, pultīm, u.c. un to pareizu lietošanu un uzglabāšanu;
-	precīzi un apzinīgi pildīt orķestra vadības – direktora rīkojumus un norādījumus, orķestra mākslinieciskās vadības norādījumus un prasības.

4. Amata alga un līguma darbības laiks
Mēnešalga 1265,00 EUR (bruto jeb pirms nodokļu nomaksas).
Darba līgums tiks slēgts uz pilnu darba laiku uz vienu gadu ar iespēju līgumu pagarināt.
Plānotais darba uzsākšanas laiks – 2026. gada 1. oktobris.

5. Iesniedzamie dokumenti:
-	pieteikums (brīvā formā);
-	CV;
-	izglītības dokumentu kopijas.

6. Prasības pretendentiem:
-	profesionāla izglītība klarnetes specialitātē (var būt students mūzikas augstskolā);
-	pieredze orķestra darbā (lūgums norādīt orķestra nosaukumu un laika posmu, kad esat tajā darbojies / -usies.);

7. Konkursa norise
Konkurss norisinās divās kārtās vienas dienas laikā. Abas konkursa kārtas norisinās aizklāti (komisijai neredzot pretendentus), ja ir pieteikušies vismaz trīs pretendenti vai atklāti (komisijai redzot pretendentus), ja pretendentu skaits ir viens vai divi. Pretendentu uzstāšanās secība katrā kārtā tiek noteikta ar izlozes palīdzību.

Pirmajā kārtā pretendents atskaņo vienu obligāto skaņdarbu ar klavieru pavadījumu. Obligātais skaņdarbs ir K. M. fon Vēbera Klarnetes koncerts No. 2 Es-Dur, I daļa. (Redakciju var izvēlēties pretendents.) Obligātajam skaņdarbam klavieru pavadījumu nodrošina pretendents.

Otrajā kārtā pretendents atskaņo orķestra grūtības (bez pavadījuma). Orķestra grūtības ir sekojošas:
1. Dž. Bārnss – Variācijas par Paganīni tēmu – II variācija, X variācija, 
    un no XX variācijas līdz beigām;
2. J. S. Bahs / instr. G. Fujita – Tokāta un fūga d-moll – no 8.cipara līdz 13.ciparam;  
3. R. Vāgners – Svētceļinieku koris no operas „Tanheizers” – no 4. līdz 6. ciparam;
4. R. Vāgners – Uvertīra operai „Rienci” – no burta C līdz 74. Taktij (līdz Allegro energico);
5. Dž. Gēršvins / arr. Mari van Gils – Amerikānis Parīzē – no A Tempo Con Moto 50. ciparā līdz 57. ciparam.
6. F. Mendelszons / trans. M. Tamanini – Scherzo no “Sapnis vasaras naktī” – no burta A līdz burtam E.
7. S. Braients – Shouting Defiance (cikla Pendulum I daļa) – no 11. cipara līdz daļas beigām.
8. I. Gotkovski – Poème du Feu – no Prestissimo pirms burta F līdz burtam H.

Notis orķestra grūtībām ir lejupielādējamas orķestra “Rīga” mājaslapā (sadaļā Vēstis):
https://orkestris.riga.lv/wp-content/uploads/2026/08/Orkestra-grutibas_Cl3_konkursam.pdf

8. Komisija
Konkursa komisiju ar rīkojumu ieceļ Orķestra “Rīga” direktors. Konkursa komisijas sastāvā ir Orķestra “Rīga” mākslinieciskais vadītājs / galvenais diriģents (komisijas priekšsēdētājs), klarnešu grupas koncertmeistars, viens orķestra koka pūšaminstrumentu grupas koncertmeistars un viens neatkarīgais eksperts.

9. Vērtējuma principi
Pretendentu sniegumu vērtē 10 punktu sistēmā, atsevišķi izvērtējot katru no konkursa kārtām.
Rezultāti tiek noteikti, saskaitot katra pretendenta abās kārtās iegūto punktu kopsummu. Gadījumā, ja konkurss norisinās aizklāti, vērtējums tiek veikts un rezultāti tiek apkopoti vēl pirms komisijai tiek atklāta pretendentu uzstāšanās secība katrā no konkursa kārtām. 
Pēc rezultātu noteikšanas komisija apspriež visus pretendentus un pieņem lēmumu par to, kuram no pretendentiem tiks piedāvāts noslēgt darba līgumu uz pārbaudes laiku.

Lēmuma pieņemšana notiek sekojoši:
1. par visvairāk punktus guvušo pretendentu komisija balso ar “Jā” (atbalsta līguma slēgšanu) vai “Nē” (“Nē” – neatbalsta līguma slēgšanu);
2. ja visvairāk punktus guvušais pretendents gūst komisijas balsu vairākumu, komisija pieņem lēmumu par to, ka pretendentam tiek piedāvāts noslēgt darba līgumu uz pārbaudes laiku;
3. ja visvairāk punktu guvušais pretendents negūst komisijas balsu vairākumu, komisijas priekšsēdētāja kompetencē ir rosināt balsojumu par citu pretendentu virzīšanu pārbaudes laika darba līguma noslēgšanai tādā secībā, kādā šie pretendenti ir sarindoti pēc konkursā iegūto punktu summas, un ja atšķirība starp attiecīgā pretendenta un konkursā visvairāk punktu guvušā pretendenta punktiem nav lielāka par 5 punktiem.
4. Komisija var pieņemt lēmumu par to, ka konkurss ir beidzies bez rezultātiem, ja balsojumu rezultātā netiek izvirzīts neviens pretendents darba līguma slēgšanai.

10. Komisijas papildu kompetences
1. Gadījumā, ja konkursa komisijas atbalstītais pretendents atsakās noslēgt piedāvāto darba līgumu, konkursa komisijas priekšsēdētāja kompetencē ir virzīt komisijas balsojumam citus pretendentus līguma noslēgšanai tādā secībā, kādā tie ir sarindoti pēc konkursā iegūto punktu summas, un ja atšķirība starp attiecīgā pretendenta un konkursā visvairāk punktu guvušā pretendenta punktiem nav lielāka par 5 punktiem.
2. Gadījumā, ja viena gada laikā kopš konkursa norises datuma  rodas vakance Orķestra “Rīga” klarnešu grupā, konkursa komisijas priekšsēdētāja kompetencē ir virzīt citus pretendentus vakances aizpildīšanai tādā secībā, kādā tie ir sarindoti pēc konkursā iegūto punktu summas, un ja atšķirība starp attiecīgā pretendenta un konkursā visvairāk punktu guvušā pretendenta punktiem nav lielāka par 5 punktiem.

Komisijas lēmums, ja tas pieņemts atbilstoši šim nolikumam, nav apstrīdams un uzskatāms par galīgu, kad visi komisijas locekļi ir parakstījuši lēmuma protokolu.

___________________________________________________________________________
Pamatojoties uz Eiropas Parlamenta un Padomes regulas (ES) 2016/679 par fizisko personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46 EK (Vispārīgā datu aizsardzības regula, turpmāk - VDAR) 13. pantu, Rīgas pilsētas būvvalde informē, ka:
1) jūsu personas datu apstrādes pārzinis ir Rīgas valstspilsētas pašvaldības iestāde – Orķestris “Rīga” Kronvalda bulvārī 8, Rīgā, LV-1010. Uzziņas pa tālruni: 67037986; e-pasts: orkestris@riga.lv;
2) personas datu aizsardzības speciālists: Rīgas domes Datu aizsardzības un informācijas tehnoloģiju un drošības centrs. Adrese: Krišjāņa Valdemāra iela 5, Rīga, LV-1010; elektroniskā pasta adrese: dac@riga.lv.;
3) jūsu pieteikuma dokumentos norādītie personas dati tiks apstrādāti, lai nodrošinātu šīs atlases konkursa norisi.
Pēc konkursa rezultātu paziņošanas jūsu personas dati tiks dzēsti, kā arī papildu VDAR 13. pantā minēto informāciju jūs varat iegūt, sūtot elektroniskā pasta vēstuli uz e-pasta adresi orkestris@riga.lv